Enguany fa 25 anys de la creació de l'ACME (Àrea Central de Medi Ambient) amb l'encàrrec de de vetllar pel medi ambient i l'entorn biològic i natural de Catalunya des del cos de Mossos d'Esquadra
Aquesta Àrea es va crear als pocs anys de la refundació del cos, la qual cosa mostra que des d'un principi l'aposta de ser una policia moderna contemplava també el compromís amb l'ecosistema.
En tots aquests anys al mateix temps que evolucionàvem i ens consolidàvem com a policia l'ACME no s'ha quedat enrere i ha estat una Àrea pionera en investigació de delictes mediambientals.
Actualment està formada per diferents unitats (a nivell territorial i d'especialitat) i un equip humà pluridisciplinari expert en diferents àmbits.
En una societat cada vegada més conscienciada mediambientalment i implicada en el manteniment de l'entorn biològic i natural, l'ACME ha estat preparada per assolir els nous reptes que s'han anat plantejant.
Des del CME s'ha tingut clar que és un àmbit prioritari i que com a cos s'ha de donar resposta a aquesta demanda social, policial i legal com correspon a un cos policial compromès, proper i preparat com el que volem ser i som.
L'Àrea Central de Medi Ambient és l'àrea de la PG-ME especialitzada en la investigació penal dels delictes contra el medi ambient que presta servei a tot Catalunya amb seu al Complex Central.
A nivell regional es coordina amb les 9 Unitats Regionals de Medi Ambient – URMA (una per cada Regió Policial) les quals treballen la vessant de les infraccions administratives i aquells casos que poden esdevenir en l'àmbit penal els deriven a l'ACME.
L'ACME actualment està estructurada en tres unitats ben diferenciades: Natural, Industrial, i Anàlisi i Coordinació.
La tasca de la Unitat Central d'Investigació en Medi Ambient Natural se centra en l'ordenació del territori, la protecció dels animals i el tràfic d'espècies protegides; La Unitat Central d'Investigació en Medi Industrial tracta tot tipus de contaminació industrial; i per últim la Unitat Central d'Anàlisi i Coordinació es centra en l'estudi i elaboració de la informació i la coordinació amb les URMA.
L'equip humà el formen un total de 23 persones d'entre les quals un inspector en cap, una sergenta en funcions de sotscap, sis caporals i quinze mossos i mosses d'entre els quals hi ha veterinaris, biòlegs, geòlegs, ambientòlegs, enginyers agrícoles, etc. Com ja hem dit la seva funció principal és la d'investigar els delictes contra el medi ambient però també duen a terme altres tasques com ara impartir docència en diversos cursos relacionats amb el medi ambient, col·laborar amb altres unitats de dins i fora del cos, assessorar en totes aquelles qüestions que són consultats, etc.
Per destacar algunes investigacions més rellevants podem anomenar les que es van dur a terme a la contaminació al riu Ebre de l'empresa Erkimia (Flix), la contaminació per les mines de sal per l'empresa Iberpotash a Súria i Sallent, o la importació irregular d'animals de companyia des dels països de l'est, per exemple.
Tanmateix, la feina diària que conforma el gruix de les actuacions es centra en investigacions menys mediàtiques com ara abocaments de tot tipus (industrials, agrícoles...), maltractament animal (enverinaments, lesions...), contaminació atmosfèrica i/o acústica, construccions il·legals, enterrament de residus, etc.
L'ACME està estructurada en tres unitats ben diferenciades: Natural, Industrial i Anàlisi i Coordinació